जनकपुरधाम - बहुत बार सुनले होखब कि कवनो आदमी बियाह करे खातिर लईकी के खरीद के ले अईले, कुँवार लईकीन के मेला लागेला, बियाह खातिर लईकी बेचल जाले। लेकिन, शायद ही सुनले होखब कि दूल्हा लोग के भी मेला लागेला।
दूल्हा बेचे-किने के ए सामाजिक परम्परा के सौराठ सभा नाम से जानल जाला अवुरी बिहार में एकर शुरुवात बिहार के मधुबनी ज़िला के सौराठ गाँव से भईल रहे। सौराठ गाँव मधुबनी शहर से लगभग 6 किलोमीटर दूर बाटे।
ए तरह के अजीब परम्परा के आज भी सौराठ गाँव के कुछ ब्राह्मण परिवार मानेले, एकरा खातिर हर साल एगो मेला लागेला अवरू खुलेआम लईकन के बेचल-किनल जाला। हाँ, अब एकरा में कवनो आदमी के अगहर रहल जरूरी बाटे।
मानल जाला कि, ए क्षेत्र में 14वां सदी में कर्नाटक घराना के राजा हरी सिंह देव के राज रहे, अवुरी ओहि समय ए परम्परा के शुरुवात भईल रहे।
कहल जाला कि, हरी सिंह देव एक बेर मैथिल ब्राह्मण समाज के कुँवार लईकन संगे वेद, योग, न्याय, भाषा, जयोतिषशास्त्र अवुरी दर्शन शस्त्र जईसन विषय प बहस कईले। मैथिल समाज के युवक भी ए बहस में बढ़-चढ़ के भाग लेले।
बहस के अंत में राजा हरी सिंह देव, मैथिल ब्राह्मण युवक लोगन के ज्ञान से एतना प्रभवीत भईले कि, सभ लईकन के इनाम में एक-एक गो लईकी दे देले। तबहिए से इ एगो परम्परा के रूप ले लेलस अवुरी आज तक चलता।
राजा जवन जगह बहस शुरू कईले रहन ओ जगह के नाम सौराठ रहे, एहीसे एकरा से ‘सौराठ सभा’ कहल जाला। इहाँ आज भी हर साल हजारन के संख्या में लोग जुटेले अवुरी पंजीकार (रैजिस्ट्रार) के माध्यम से जोड़ी मिला के बियाह क दिहल जाला। शुरू में ए सभा में पईसा के लेन-देन ना होखत रहे अवुरी ज्ञान के आधार प कन्या अपना वर के पसंद करत रहे।
लेकिन, आज इ सभा ना मेला बन गईल बा। इहाँ भी दलाल अवुरी पंजीकार मिलिके लईकी वाला के धोखा देतारे। एकरे नतीजा बा कि 1990 के दशक में लाखो लोग के जुटान करे वाला इ मेला में अब पहिले के अपेक्षा कम लोग आवतारे।
मिथिला में ए परम्परा के पक्ष में जतना बात बतावल जाला, शायद ही कवनो अवुरी परम्परा के पक्ष में ओतना कहात होई। खुशी के बात अतने बा कि, तमाम बुराई के बावजूद सामूहिक बियाह के मैथिल परम्परा आज भी कायम बा।
लगभग 10 से 15 दिन तक चलेवाला सौराठ सभा में आज भी लोग आवे ले अवुरी अपना लईकी खातिर जोग वर के तलाश करेले। तलाश पूरा होखला के बाद वर कन्या के आपस में भेट करावल जाला अवुरी अगर दुनो एक दूसरा के पसंद करे त ओ लोग के बियाह करा दिहल जाला।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva